b'\n_START_ARTICLE_\nFantomet (figur)\n_START_PARAGRAPH_\n\xc2\xabFantomet\xc2\xbb er hovedpersonen i tegneserien ved samme navn. I tegneserien har rollen som Fantomet g\xc3\xa5tt i arv fra far til s\xc3\xb8nn i over 400\xc2\xa0\xc3\xa5r, fra 1536 til idag. Det f\xc3\xb8rste Fantomet ble Fantomet fordi han sverget en ed om \xc3\xa5 bekjempe sj\xc3\xb8r\xc3\xb8veri og urett, og at hans s\xc3\xb8nn og hans s\xc3\xb8nner skulle f\xc3\xb8lge ham._NEWLINE_Fantomet har en heldekkende, tettsittende bl\xc3\xa5 drakt, og bruker en svart maske for \xc3\xa5 skjule \xc3\xb8ynene. Han har en hodeskallering p\xc3\xa5 h\xc3\xb8yre langfinger, og en ring med det gode merket p\xc3\xa5 venstre langfinger. Hodeskalleringen p\xc3\xa5 h\xc3\xb8yre langfinger gj\xc3\xb8r at menneskene Fantomet sl\xc3\xa5r f\xc3\xa5r et arr der han sl\xc3\xa5r dem, som ikke g\xc3\xa5r bort. Fargen p\xc3\xa5 drakta er forskjellig i forskjellige utgivelser i forskjellige land; i Skandinavia er drakta bl\xc3\xa5, mens den i USA og Australia er lilla. I Brasil er den r\xc3\xb8d._NEWLINE_Det har til sammen v\xc3\xa6rt tjue\xc3\xa9n Fantomer, men flere andre har ogs\xc3\xa5 opptr\xc3\xa5dt som Fantomet. Keiser Joonkar p\xc3\xa5 det tredje Fantomets tid brukte Fantomet-drakta da Fantomet var syk, og ble kjent som \xc2\xabdet svarte Fantomet\xc2\xbb. Julie Walker, det syttende Fantomets tvillings\xc3\xb8ster opptr\xc3\xa5dte ogs\xc3\xa5 som \xc2\xabdet kvinnelige Fantomet\xc2\xbb ved flere anledninger. Det n\xc3\xa5v\xc3\xa6rende, tjuef\xc3\xb8rste Fantomets kone Sala Palmer-Walker, har ogs\xc3\xa5 opptr\xc3\xa5dt som det kvinnelige Fantomet. I tillegg til disse har ogs\xc3\xa5 skurker og kriminelle flere ganger brukt Fantomet-drakta for \xc3\xa5 tilr\xc3\xb8ve seg rikdommer eller pr\xc3\xb8ve \xc3\xa5 bringe vanry over Fantomet.'